Pubblikazzjoni ta’ applikazzjoni skont l-Artikolu 17(6) tar-Regolament (KE) Nru 110/2008 tal-Parlament Ewropew u tal-Kunsill dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta’ indikazzjonijiet ġeografiċi, ta’ xorb spirituż u li jħassar ir-Regolament tal-Kunsill (KEE) Nru 1576/89

(2021/C 430/12)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 27 tar-Regolament (UE) Nru 2019/787 tal-Parlament Ewropew u tal-Kunsill (1).

L-ISPEĊIFIKAZZJONIJIET EWLENIN TAL-FAJL TEKNIKU

“PREGLER”/“OSTTIROLER PREGLER”

Nru tal-UE: PGI-AT-02512 – 7 ta’ Ġunju 2019

1. Isem

“Pregler”/“Osttiroler Pregler”

2. Kategorija tax-xorb spirituż

Spirtu tal-frott (Kategorija Nru 9 tar-Regolament (KE) Nru 110/2008)

3. Id-deskrizzjoni tax-xorb spirituż

Karatteristiċi fiżiċi, kimiċi u/jew organolettiċi

Il-“Pregler”/l-“Osttiroler Pregler” isir bil-fermentazzjoni u bid-distillazzjoni esklużivament fid-distilleriji fiż-żona ġeografika definita tar-reġjun “Distrett politiku ta’ Lienz”, jew mit-tuffieħ u mil-lanġas mir-reġjun jew – f’każijiet individwali – billi jiżdied l-għanbaqar, li jrid jiġi wkoll miż-żona ġeografika. Sabiex tinħoloq l-aroma kumplessa, jintużaw diversi varjetajiet ta’ tuffieħ u lanġas.

Il-kontenut ta’ tuffieħ huwa predominanti; il-kontenut ta’ lanġas huwa aktar minn 25 %.

L-għanbaqar, sa kontenut ibbażat fuq l-alkoħol ta’ 25 %, jiżdied – flimkien mal-istess proporzjon ta’ tuffieħ u lanġas – biss jekk il-produttur ikun jista’ juri li dan ikun tradizzjonalment żied l-għanbaqar mar-riċetta tiegħu tul perjodu kontinwu ta’ mill-inqas 20 sena u r-regoli speċifiċi rilevanti tat-tikkettar jiġu rrispettati.

— Qawwa alkoħolika proprja tal-ispirtu lest għax-xorb: tal-anqas 40 % vol.;

— Prodotti tad-dolċifikazzjoni għat-tirqim tat-togħma finali: mill-inqas 4 g zokkor, espressi bħala zokkor invertit, għal kull litru ta’ prodott finali;

— Karbamat tal-etil: mill-inqas 1 mg/l prodott – għall-“Pregler”/“Osttiroler Pregler” li tkun saret bl-għanbaqar miżjud;

— Komponenti volatili: mill-inqas 280 g/hl alkoħol pur

— Aċetat tal-etil: mill-inqas 350 g/hl alkoħol pur

— Ċarezza: ċar

— Kulur: bla kulur

— Riħa/togħma: riħa karatteristika tfuħ ta’ fjuri u togħma qawwija ta’ frott mit-tuffieħ u l-lanġas misjur tat-Tyrol tal-Lvant, it-tnejn li huma jintgħarfu faċilment; it-togħma tal-lanġas qatt ma trid tkun dominanti. Fil-każ partikolari li jiżdied l-għanbaqar: riħa aromatika tipikament ibbilanċjata u togħma qawwija ta’ frott mill-frott taż-żerriegħa b’noti karatteristiċi u integrati sew ta’ għanbaqar u bi ħjiel diskret iżda qatt dominanti ta’ għadam tal-frott.

— Addittivi tal-ikel: xejn.

Karatteristiċi speċifiċi (imqabbla ma’ xorb spirituż tal-istess kategorija)

Il-“Pregler”/l-“Osttiroler Pregler” għandu, f’40 % vol. kontenut alkoħoliku minimu ogħla mill-ispirtu tal-frott konvenzjonali u kontenut ta’ zokkor strettament limitat u baxx ħafna ta’ mill-inqas 4 grammi għal kull litru, użat biex jibbilanċja t-togħma.

Bħala riħa, il-“Pregler”/l-“Osttiroler Pregler” li jsir esklużivament mit-tuffieħ u mil-langas għandu aroma friska ta’ frott mill-qxur tat-tuffieħ u noti delikati taż-żerriegħa/tal-qalba. L-aromi diskreti ta’ frott,ta’ meraq tat-tuffieħ mgħolli b’noti ta’ lanġas integrati sew li jfakkru fil-banana, flimkien ma’ ħjiliet ta’ lanġas imnixxef, meraq tal-lanġas u lanġas mgħolli jibbilanċjaw l-aroma fejn tidħol ir-riħa.

Meta jiżdied l-għanbaqar, aroma ta’ lewż u kemxejn ta’ ġewż titħallat perfettament mal-isfond.

Fil-palat, il-“Pregler”/ l-“Osttiroler Pregler” huwa tipikament moderat, ibbilanċjat u armonjuż b’togħma aħħarija li ddum fil-ħalq. Il-firxa wiesgħa ta’ varjetajiet tal-frott użati twassal għad-densità u l-kumplessità. L-aromi tat-tuffieħ, bil-freskezza tal-frott u n-noti delikati tal-qxur tagħhom, huma sostnuti minn aromi ħelwin ta’ lanġas misjur u minn ħjiliet simili għall-banana mill-esteri tal-frottiet.

Barra minn hekk, fil-każ partikolari li jiżdied l-għanbaqar, jistgħu jiġu identifikati noti ta’ ċikkulata u kannella fit-togħma aħħarija, li jagħtuha qrusa delikata.

Il-“Pregler”/l-“Osttiroler Pregler” qatt ma jiġi mmaturat fi btieti tal-injam, u lanqas ma jintużaw laqxiet tal-injam jew inserts tal-injam fit-tankijiet tal-ħżin.

4. Iż-żona ġeografika kkonċernata

Il-“Pregler”/l-“Osttiroler Pregler” issir esklużivament fid-distilleriji fiż-żona ġeografika ddefinita tad-“Distrett politiku ta’ Leinz” (“Tyrol tal-Lvant”).

Iż-żona tiġbor fiha l-muniċipalitajiet ta’ Abfaltersbach, Ainet, Amlach, Anras, Assling, Außervillgraten, Dölsach, Gaimberg, Heinfels, Hopfgarten in Defereggen, Innervillgraten, Iselsberg-Stronach, Kals am Großglockner, Kartitsch, Lavant, Leisach, Lienz, Matrei in Osttirol, Nikolsdorf, Nußdorf-Debant, Oberlienz, Obertilliach, Prägraten am Großvenediger, Schlaiten, Silian, St. Jakob in Defereggen, St. Johann im Walde, St. Veit in Defereggen, Strassen, Thurn, Tristach, Untertilliach u Virgen.

5. Il-metodu kif isir ix-xorb spirituż

Fermentazzjoni u distillazzjoni

L-ewwel stadju fil-produzzjoni tal-“Pregler”/“Osttiroler Pregler” jinvolvi t-tqattigħ u t-tgħaffiġ tat-tuffieħ u l-lanġas – u, jekk ikun applikabbli, tal-għanbaqar ukoll – maqtugħa friski esklużivament fiż-żona ġeografika ddefinita.

Jintuża biss frott misjur, bnin u nadif. Il-frott imqatta’ u mgħaffeġ kollu (maxx) jitqiegħed f’tank jew f’bettija (maċerazzjoni). L-għanbaqar normalment titneħħielhom l-għadma.

It-tieni stadju huwa l-fermentazzjoni tal-maxx, fejn ġeneralment tiżdied il-ħmira pura. Il-ħmira ġenetikament modifikata ma tintużax. Matul il-fermentazzjoni, li sseħħ f’temperatura kkontrollata u wara proċedura stabbilita, iz-zokkor fil-frott jinbidel f’alkoħol u f’diossidu tal-karbonju. Bħala medja, il-proċess tal-fermentazzjoni normalment jieħu bejn ġimagħtejn u 6 ġimgħat. Ladarba titlesta l-fermentazzjoni, il-maxx fermentat, li jkollu kontenut alkoħoliku ta’ 4-8 % vol., jinħażen sakemm jiżviluppa l-aroma karatteristika mixtieqa tipika tal-frott. Jekk il-maxx ikun fih l-għadam mill-għanbaqar miżjud, dawn wara ma jiġux ittrasferiti fl-unità tad-distillazzjoni.

It-tielet stadju huwa d-distillazzjoni tal-maxx fermentat f’lampiki sempliċi jew f’lampiki b’deflemmatur. Id-distillazzjoni kontinwa mhix kompatibbli mal-metodi tradizzjonali tal-produzzjoni u ma tintużax. Skont it-tip ta’ tagħmir ta’ distillazzjoni (lampik bil-borma bi trejs għall-arrikkiment jew mingħajrhom), il-maxx jiġi ddistillat darba jew darbtejn għal mhux aktar minn 86 % vol. Illum il-ġurnata, qegħdin jintużaw dejjem aktar lampiki bil-borma bi trejs għall-arrikkiment magħmula mir-ram, allura l-maxx jiġi ddistillat darba biss, u dan mhux biss jiffranka l-enerġija iżda jżomm ukoll l-aromi tal-frott aħjar.

Sabiex tinkiseb kompożizzjoni bbilanċjata u armonjuża, ir-raba’ stadju tal-produzzjoni, wara d-distillazzjoni, huwa l-ħżin għal mill-inqas 4 ġimgħat f’kontenituri newtrali adattati (kontenituri tal-ħġieġ, tankijiet tal-azzar inossidabbli, eċċ.). Il-maturazzjoni ma ssirx fi btieti tal-injam, eż. tal-ballut jew taċ-ċawsli, u lanqas ma jintużaw laqxiet tal-injam jew inserts tal-injam fit-tankijiet tal-ħżin.

Wara l-ħżin, il-ħames u l-aħħar stadju tal-produzzjoni huwa l-proċess li jagħti t-togħma aħħarija, li jinkludi l-passi li ġejjin:

— (mhux obbligatorju) it-taħlit ta’ distillati differenti li jridu jissodisfaw ir-rekwiżit ta’ hawn fuq,

— id-dilwizzjoni tad-distillat(i) b’livell għoli ta’ alkoħol għall-qawwa tax-xorb b’ilma tax-xorb pur,

— l-ibbottiljar jew id-dikantar f’kontenituri tal-bejgħ adattati oħrajn, u

— it-tikkettar u l-ippakkjar.

Ma jiżdied l-ebda addittiv tal-ikel fil-“Pregler”/fl-“Osttiroler Pregler”.

Jista’ jiżdied massimu ta’ 4 grammi zokkor, espress bħala zokkor invertit, għal kull litru ta’ prodott finali biex jibbilanċja t-togħma.

Ir-riduzzjoni tad-distillati għall-qawwa tax-xorb, l-ibbottiljar, it-tikkettar u l-ippakkjar jistgħu jsiru wkoll barra ż-żona ġeografika.

6. Rabta mal-ambjent ġeografiku jew l-oriġini

Id-dettalji taż-żona ġeografika jew l-oriġini rilevanti għar-rabta

Il-materja prima għall-“Pregler”/“Osttiroler Pregler” mid-distilleriji tal-irziezet kienet dejjem tuffieħ u lanġas maqtugħin bl-idejn minn ġonna kummerċjali, jew tiġi minn ġonna tal-mergħat jew minn siġar solitarji f’azjendi agrikoli fiż-żona ġeografika. Il-fatt li l-“Pregler” tradizzjonali dejjem kien spirtu tal-frott magħmul biss mill-frott taż-żerriegħa huwa storikament imsejjes fil-liġi tat-taxxa, li dejjem intaxxat xorb spirituż magħmul esklużivament mill-frott taż-żerriegħa inqas minn xorb spirituż magħmul kompletament jew parzjalment mill-frott tal-għadma.

F’każijiet individwali, madankollu, kien hemm ukoll tradizzjoni fost id-distillaturi kummerċjali magħrufa li, sabiex il-prodotti tagħhom jispikkaw, żiedu ċertu proporzjon ta’ għanbaqar kif ukoll ta’ tuffieħ u lanġas, iżda mingħajr ma marru ’l bogħod wisq mill-karattru tipiku tal-ispeċjalità reġjonali.

Storikament, il-kultivazzjoni tal-frott fid-distrett ta’ Lienz tista’ tmur lura ħafna. Sa mill-1558, il-kwalitajiet partikolari tal-frott minn Lienz ġew enfasizzati fil-poeżija “Der fürstlichen Grafschaft Tyrol Landtreim” [Rima tal-Kontea Prinċipali ta’ Tyrol], miktuba minn Sur Rösch von Geroldshausen, li twieled fil-belt. Sal-lum, il-kunjomijiet tipiċi tat-Tyrol (tal-Lvant) jiġu minn kliem Ġermaniż Standard Antik jew Rumanz għat-tuffieħ.

Il-kultivazzjoni tal-frott fid-distrett ta’ Lienz issir fiż-“żona umda friska” sa altitudnijiet ta’ 900 m ’il fuq mil-livell tal-baħar, u fiż-“żona umda ħarxa” ’il fuq minn dak l-għoli. Il-klima tar-reġjun hija partikolarment influwenzata mir-riħ sħun tal-Alpi. Ir-riħ sħun tal-Alpi fil-Baċir ta’ Lienz jimbotta arja sħuna ’l bogħod fil-widien tributarji tal-madwar u jipproduċi mikroklima unika fit-tarf tat-tramuntana tad-Dolomiti. It-temperaturi għoljin u l-umdità baxxa li jirriżultaw mir-riħ sħun, flimkien ma’ ajru ċar u riħ xott, joffru lill-frott, f’alternanza ma’ perjodi mingħajr riħ sħun, kundizzjonijiet uniċi fejn jiżviluppa l-aroma u t-togħma tipika tiegħu b’qawwa partikolari. Flimkien mal-kompożizzjoni tal-ħamrija, li tvarja minn ħamrija alluvjali b’kontenut għoli ta’ ġir, sa materja sedimentali glaċjali u art kannella, dawn il-kundizzjonijiet klimatiċi dejjem għamlu l-kultivazzjoni tal-frott fid-distrett ta’ Lienz xi ħaġa speċjali u taw lill-frott taż-żerriegħa, b’mod partikolari, “kwalità tipika” ħafna.

L-ispeċifiċità tal-isem “Pregler” ġejja mill-kelma djalettali “pregeln”, li tintuża komunement biss b’mod lokali fiż-żona ġeografika ta’ Tirol tal-Lvant.

Il-kelma “pregeln”, “prägeln” jew “brägeln” tfisser li tixwi, tgħalli jew tgħalli ħafif u tagħmel stuffat; kien terminu komuni għall-irfinar tal-ixnapps. Sal-lum, il-kelma “pregeln” tintuża komunement fit-Tirol tal-Lvant bħala terminu ġenerali ħafna għad-distillazzjoni tal-ixnapps. Qabel, ix-xorb spirituż magħmul minn tuffieħ u lanġas mill-produzzjoni fl-irziezet tat-Tirol tal-Lvant kien ġeneralment magħruf bħala “Pregler”.

Fl-1991, 20 distillatur tal-ixnapps minn madwar id-distrett ta’ Lienz ingħaqdu flimkien biex jiffurmaw l-Assoċjazzjoni tal-Bdiewa tal-Pregler tat-Tirol tal-Lvant, ibbażati f’Dölsach, sabiex iżommu u jżidu l-kwalità tal-“Pregler” u biex iżommu t-tradizzjoni tagħha fil-futur.

Abbażi ta’ dawk it-tradizzjonijiet, u wara li ddaħħal għall-ewwel darba fir-Reġistru tal-Ikel Awstrijak fl-1998, il-“Pregler” ġie inkorporat fil-Kapitolu B 23 tar-raba’ edizzjoni tar-Reġistru bħala Indikazzjoni Ġeografika Protetta ta’ sinifikat nazzjonali fl-24 ta’ Lulju 2012 permezz tad-Digriet BMG-75210/0006-II/B/13/2012. Minn dakinhar, il-“Pregler”/l-“Osttiroler Pregler” gawda protezzjoni speċjali fil-livell nazzjonali.

Minħabba l-post tad-distrett politiku ta’ Lienz, bl-attraenza partikolari tiegħu għat-turiżmu u għar-relazzjonijiet kummerċjali assoċjati, il-“Pregler”/l-“Osttiroler Pregler” issa huwa prodott li huwa magħruf u rrispettat lil hinn mill-fruntieri tal-Awstrija u li huwa relatat mill-qrib, mhux biss mil-lat lingwistiku, mar-reġjun u mad-distillaturi tiegħu.

Il-popolarità u għaldaqstant ir-reputazzjoni tajba li issa jgawdi l-“Pregler”/l-“Osttiroler Pregler” huma ripetutament attestati mill-premji li jirċievi fl-avvenimenti, bħal “Deheb” fil-Kompetizzjoni Internazzjonali tal-Inbid u tax-Xorb Spirituż tal-2016 (Cranleigh, ir-Renju Unit), mill-premji multipli għall-“Pregler”/“Osttiroler Pregler” minn diversi distillaturi rurali fit-2018 Tyrol Provincial Schnapps Awards, u “Deheb” fis-sitt Kompetizzjoni Annwali tax-Xorb Spirituż ta’ Berlin u “Fidda” f’Destillata fl-2019. Ir-rabta mill-qrib tar-reputazzjoni ta’ dan l-ispirtu tal-frott speċjali mal-isem “Pregler”/“Osttiroler Pregler” tidher minn diversi rapporti dwarha u r-referenzi għaliha kemm fl-istampa lokali kif ukoll internazzjonali (Tiroler Tageszeitung, Kleine Zeitung, Osttiroler Bote, Bezirksblätter Osttirol, il-gazzetta ta’ kull ġimgħa Die Zeit, Zeitmagazin Nru 49 tal-1 ta’ Diċembru 1995), kif ukoll minn artikli speċjalizzati (Besseres Obst [Frott Aħjar]). Inizjattiva kulturali saħansitra organizzat avveniment, “Pregler G’schichten”, li jindirizza t-tema tal-“Pregler”: biċċa identità reġjonali u parti mill-kultura tat-Tyrol tal-Lvant.

Karatteristiċi speċifiċi tax-xorb spirituż li għandhom rabta maż-żona ġeografika

B’riżultat tal-klima reġjonali fil-baċir ġeografikament definit tad-distrett ta’ Lienz, bid-differenzi partikolarment notevoli bejn it-temperaturi ta’ matul il-ġurnata u ta’ matul il-lejl matul l-istaġun tat-tisjir tat-tuffieħ u l-lanġas, bl-influwenza tal-ħamrija u b’aktar minn 100 sena ta’ tradizzjoni ta’ kultivazzjoni, il-kwalità tipika tal-frott taż-żerriegħa esklużivament reġjonali (tuffieħ u lanġas) tikkontribwixxi b’mod sinifikanti għall-karatteristiċi partikolari tal-“Pregler”/“Osttiroler Pregler” u tat lill-prodotti l-aroma karatteristika rikka ħafna tagħhom, li hija speċifika għall-frott użat u hija tabilħaqq densa u kumplessa minħabba l-firxa ta’ varjetajiet tal-frott użati.

7. Dispożizzjonijiet nazzjonali/reġjonali jew tal-Unjoni Ewropea

Bażi ġuridika: il-leġiżlazzjoni tal-UE dwar ix-xorb spirituż; il-leġiżlazzjoni orizzontali tal-UE dwar it-tikkettar tal-ikel

Deskrizzjoni tar-rekwiżit(i): Kriterji ġenerali tal-kwalità għall-ispirti tal-frott

8. Applikant

Isem: Il-Ministru Federali għall-Affarijiet Soċjali, is-Saħħa, il-Kura u l-Protezzjoni tal-Konsumatur Status legali: Il-ministeru federali li jifforma parti mill-Gvern Federali

Indirizz: Radetzkystraße 2, 1030 Vjenna, l-Awstrija

Indirizz elettroniku: post@sozialministerium.at, ixb13@sozialministerium.at

Tel. +43 1 71100-0

9. Suppliment mal-isem tal-Indikazzjoni Ġeografika

-

10. Regoli speċifiċi għat-tikkettar

Indikazzjoni taż-żieda tal-għanbaqar

Sabiex il-konsumaturi jiġu infurmati bis-sħiħ, iż-żieda tal-għanbaqar trid tkun indikata b’mod ċar, jew bl-istampi jew bil-kliem, fil-kamp viżiv prinċipali (fuq it-tikketta ta’ quddiem).

Speċifikazzjoni tal-produttur

Huwa obbligatorju li jiġu speċifikati d-distillerija jew il-produttur li jkun għamel il-prodott.

Simbolu tal-Unjoni

Is-simbolu tal-Unjoni għall-Indikazzjonijiet Ġeografiċi rreġistrati stabbilit fl-Anness V tar-Regolament (KE) Nru 1898/2006 jista’ jintuża kif previst fl-Artikolu 22 tar-Regolament ta’ Implimentazzjoni tal-Kummissjoni (UE) Nru 716/2013.

(1) ĠU L 130, 17.5.2019, p. 1.